
Бүген Татарстан Республикасы Президенты Рөстәм Миңнеханов Иннополис Университетының нейрофән һәм когнитив технологияләр лабораториясе вәкилләре белән очрашты. Очрашу Татарстан Республикасы Хөкүмәте Йортында узды.

Нейрофән һәм когнитив технологияләр лабораториясе балаларны укытуда, реабилитацияләгәндә һәм сәнәгать җитештерүендә кулланыла торган кеше-машина интерфейсларын эшләү өчен дисциплинарара фәнни тикшеренүләр һәм эксперименталь эшләр башкара.

Исегезгә төшерәбез, бу елның февралендә лабораториянең өлкән фәнни хезмәткәре Владимир Максименко 2020 ел өчен фән һәм инновацияләр өлкәсендә Россия Федерациясе Президенты премиясе лауреаты булды. Премия баш миенең нормаль һәм патологик активлыгын тикшерү өчен «баш мие - компьютер» инвазив һәм инвазив булмаган интерфейслар эшләгән өчен бирелде.

Татарстан Президенты Владимир Максименконы югары бүләк белән котлады һәм яшь ИТ-белгечнең фәнни-тикшеренү эше медицинада һәм мәгарифтә мөһим практик әһәмияткә ия, дип билгеләп үтте. Нәтиҗәле хезмәте һәм фән һәм мәгариф үсешенә керткән өлеше өчен Рөстәм Миңнеханов Владимир Максименкога Татарстан Президенты Рәхмәтен тапшырды.

Шулай ук Иннополис Университетының нейрофән һәм когнитив технологияләр лабораториясе җитәкчесе Александр Храмов, Иннополис Университеты директоры Кирилл Семенихин һәм ИТ-югары уку йорты ректоры Александр Тормасов ТР Президентының Рәхмәт хатлары белән бүләкләнделәр.

Рөстәм Миңнеханов Иннополис галимнәренә тикшеренүләре өчен рәхмәт белдерде һәм аларның бөтен ил өчен мөһимлеген билгеләп үтте. «Цифрлы технологияләр буенча Иннополис якындагы елларда тикшеренүләр өлешендә генә түгел, кадрлар әзерләү өлкәсендә дә төп методик үзәк булачак», - дип өстәде ТР Президенты.
Татарстан Президенты Иннополис Университетының нейрофән һәм когнитив технологияләр лабораториясе вәкилләре белән очрашты